**1.5 Η οικονομία**

**1.5.1 Κοινωνία, πολιτεία και οικονομία: αμφίδρομες σχέσεις**

* Σε κάθε κοινωνία υπάρχουν πολλοί τομείς

(πολιτική, οικονομία, πολιτισμός, τεχνολογία, αθλητισμός κτλ.).

* Κάθε τομέας, στο πλαίσιό του, ασκεί την εξουσία και τις αρμοδιότητές του.
	+ 1. Μια επιχείρηση ή ένα αθλητικό σωματείο ρυθμίζουν τα θέματά τους, όπως επιθυμούν, στο πλαίσιο βέβαια των νόμων.
* Η πολιτική εξουσία με την **νομοθετική δραστηριότητα** προσδιορίζει το «πλαίσιο» όλων των τομέων.
* Βέβαια, αυτό δεν σημαίνει ότι είναι ανεξέλεγκτη.
	+ 1. Οφείλει να δρα σύμφωνα με το **Σύνταγμα, τους νόμους και τους θεσμούς**.

Η πολιτική ορίζει το πλαίσιο της οικονομίας, αλλά και η οικονομία βρίσκεται

στη βάση της προόδου της πολιτείας.

Συμφέρον της κοινωνίας και της πολιτείας είναι να υπάρχει ισχυρή οικονομία,

η οποία θα ικανοποιεί τις ατομικές και συλλογικές ανάγκες προάγοντας την ευημερία των ανθρώπων.

Το ερώτημα είναι: **γιατί σήμερα η οικονομία κυριαρχεί επί της πολιτικής**;

Υπάρχουν πολλοί **λόγοι**.

Οι κυριότεροι είναι:

**α)** Η σύγχρονη καπιταλιστική οικονομία γνωρίζει ένα πρωτόγνωρο επίπεδο διεθνοποίησης.

Τα κράτη, πολλές φορές, αδυνατούν να ελέγξουν μεγάλες πολυεθνικές εταιρείες, τράπεζες κτλ.

**Έτσι, οι πολιτικοί και η πολιτική φαίνονται ανίσχυροι**

**απέναντι στις επιχειρήσεις.**

**β)** Στον καπιταλισμό, η λογική της οικονομίας (κόστος – όφελος) έχει διεισδύσει σε κάθε τομέα της κοινωνικής και πολιτικής ζωής.

Ο Γερμανός φιλόσοφος Γιούγκεν Χάμπερμας έχει χαρακτηρίσει αυτή την πραγματικότητα ως «αποικιοποίηση» της πολιτικής από την οικονομία.

Η οικονομία έρχεται σαν κατακτητής στην πολιτική και την μετατρέπει σε αποικία της.

Απαξιώνονται και συρρικνώνονται, όλο και περισσότερο, δράσεις που αποσκοπούν στο δημόσιο συμφέρον.

Την ίδια στιγμή, τα μέλη της κοινωνίας σκέπτονται στη λογική της οικονομίας:

«τι θα κερδίσω αν σπουδάσω αυτό;»,

«τι θα μου αποφέρει η συμμετοχή μου σε κάποια συνέλευση κατοίκων της περιοχής μου;».

Η οικονομία λοιπόν κυριαρχεί επί της πολιτικής (α)

και

ο καταναλωτής κυριαρχεί επί του πολίτη. (β)

Αυτό καθιστά δύσκολο να υπάρξουν πραγματικές αλλαγές,

διότι οι αλλαγές δεν γίνονται από τους καταναλωτές αλλά από τους πολίτες.

Ακόμα, όμως, και αν οι περισσότεροι δεν θεωρούν καλό να συμβαίνει αυτό, επισημαίνουμε πως **ούτε η πλήρης κυριαρχία της πολιτικής στην οικονομία ή σε όλους τους τομείς της ζωής είναι κάτι θεμιτό.**

Διότι μπορεί να οδηγήσει στον **ολοκληρωτισμό**.

Κάθε τομέας (τέχνη, αθλητισμός κτλ.) χρειάζεται ελευθερία προκειμένου να αναπτυχθεί.

Ο αθλητής και ο καλλιτέχνης πρέπει να έχουν ανοικτούς ορίζοντες για να δημιουργήσουν.

Όταν η πολιτική «διαφεντεύει» το έργο τους, θέτοντας κριτήρια πολιτικής «ορθότητας» στους ανθρώπους της τέχνης, των γραμμάτων, του αθλητισμού, δεν βοηθά την ανάπτυξη του ατόμου και της κοινωνίας.

**1.5.2 Από την οικονομία του οίκου στην οικονομία της πόλης**

***Οικονομία του οίκου***

* Στις **αρχαίες κοινωνίες** η ζωή περιστρεφόταν γύρω από τον οίκο και την κοινότητα.
* Πρόκειται για **αγροτικές κοινωνίες** στις οποίες ο **οίκος***–* **το νοικοκυριό** είναι κέντρο της κοινωνικής και οικονομικής ζωής της κοινότητας.

Κάθε οικογένεια παράγει και καταναλώνει αυτό που έχει ανάγκη.

Οι άνθρωποι καλύπτουν κυρίως τις βασικές τους ανάγκες (τροφή, κατοικία, ένδυση κτλ.).

Αν μια οικογένεια έχει περίσσευμα από κάποια προϊόντα, τα ανταλλάσσει με άλλα που δεν έχει.

Εφόσον δεν υπήρχε χρήμα, γινόταν ανταλλαγή των προϊόντων. Έδιναν προϊόντα και έπαιρναν προϊόντα.

* Γινόταν ανταλλαγή πραγμάτων (**αντιπραγματισμός**).

***Οικονομία της πόλης***

* Στην πορεία του χρόνου, το κέντρο της κοινωνικής και οικονομικής ζωής μετατοπίζεται **από τον οίκο στην κοινότητα και από την κοινότητα στην πόλη**.

* Η ανάπτυξη του εμπορίου και των κρατικών λειτουργιών οδήγησε στη δημιουργία πόλεων και στην εφεύρεση του **χρήματος** ως μέσου ανταλλαγής πραγμάτων.
* Με το χρήμα αναπτύχθηκε το εμπόριο και διευκολύνθηκαν οι συναλλαγές,

τόσο πολύ, ώστε

**άλλαξε η οικονομία** και στη συνέχεια ή και ταυτόχρονα **άλλαξε και η κοινωνία**.

Έτσι, αργά αλλά σταθερά,

γίνεται το πέρασμα από την οικονομία του οίκου στην οικονομία της πόλης.

* Η πόλη είναι χώρος και άνθρωποι, τόπος συνάντησης ανθρώπων και δραστηριοτήτων.
* Παράλληλα αναπτύσσεται ο **καταμερισμός της εργασίας**.

Κάθε νοικοκυριό δεν παράγει όσα προϊόντα χρειάζεται αλλά μόνο ορισμένα.

Τα υπόλοιπα τα προμηθεύεται από την «αγορά» στην οποία πουλάει το περίσσευμα των δικών της προϊόντων.

Η «πόλη» είναι το στοιχείο που διαφοροποιεί τη νέα κοινωνία από την παλιά.